PRITARTA

Šiaulių rajono savivaldybės

administracijos direktoriaus

2022 m. sausio 19 d. įsakymu Nr. A-81

PATVIRTINTA

Šiaulių r. Raudėnų mokyklos-

daugiafunkcio centro

direktoriaus 2022 m. sausio 24 d.

įsakymu Nr. Org-11 (1.3)

**ŠIAULIŲ R. RAUDĖNŲ MOKYKLA-DAUGIAFUNKCIS CENTRAS**

**2022–2023 METŲ**

**STRATEGINIS PLANAS**

2022 m.

Raudėnai

**TURINYS**

[ĮVADAS 3](#_Toc90972578)

[I SKYRIUS](#_Toc90972579). [MOKYKLOS PRISTATYMAS 3](#_Toc90972580)

[II SKYRIUS](#_Toc90972581). [2019–2021 METŲ STRATEGINIO PLANO VEIKSMINGUMO ANALIZĖ 4](#_Toc90972582)

[2.1. 2019–2021 METŲ STRATEGINIO PLANO ĮGYVENDINIMAS 4](#_Toc90972583)

[2.2. KITA INFORMACIJA 7](#_Toc90972584)

[III SKYRIUS](#_Toc90972585). [SITUACIJOS ANALIZĖ 9](#_Toc90972586)

[3.1. MOKYKLOS IŠORINĖS APLINKOS ANALIZĖ 9](#_Toc90972587)

[3.2. VIDINĖS APLINKOS ANALIZĖ 11](#_Toc90972588)

[IV SKYRIUS](#_Toc90972589). [2022–2023 METŲ MOKYKLOS VEIKLOS STRATEGIJA 12](#_Toc90972590)

[4.1. VIZIJA. MISIJA. FILOSOFIJA 12](#_Toc90972591)

[4.2. STRATEGINIS TIKSLAS, TIKSLAI IR UŽDAVINIAI 12](#_Toc90972592)

[4.3. STRATEGIJOS REALIZAVIMO PRIEMONIŲ PLANAS 13](#_Toc90972593)

[4.4. NUMATOMOS LĖŠOS 20](#_Toc90972594)

[4.5. STRATEGINIO PLANO ĮGYVENDINIMO PRIEŽIŪRA 20](#_Toc90972595)

## ĮVADAS

Šiaulių r. Raudėnų mokyklos-daugiafunkcio centro (toliau – Mokykla) strateginio plano tikslas – efektyviai ir tikslingai organizuoti Mokyklos veiklą, telkti bendruomenę sprendžiant aktualiausias ugdymo problemas, numatyti, kaip bus įgyvendinti mokymo(si) ir ugdymo(si) veiklai keliami reikalavimai, pasirinkti reikiamas Mokyklos veiklos kryptis bei prioritetus.

Rengdama 2022–2023 metų strateginį planą, Mokykla vadovavosi:

Lietuvos Respublikos švietimo įstatymu,

Valstybės pažangos strategija „Lietuvos pažangos strategija „Lietuva 2030“, patvirtinta Lietuvos Respublikos Seimo 2012 m. gegužės 15 d. nutarimu Nr. XI-2015,

Valstybine švietimo 2013–2022 metų strategija, patvirtintą Lietuvos Respublikos Seimo 2013 m. gruodžio 23 d. nutarimu Nr. XII-745,

Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“,

Šiaulių rajono savivaldybės strateginiu plėtros planu 2017–2023 metams, patvirtintu Šiaulių rajono savivaldybės tarybos 2016 m. lapkričio 15 d. sprendimu Nr. T-298 „Dėl Šiaulių rajono savivaldybės strateginio plėtros plano 2017–2023 metams patvirtinimo“,

Strateginio planavimo organizavimo Šiaulių rajono savivaldybėje tvarkos aprašu, patvirtintu Šiaulių rajono savivaldybės tarybos 2021 m. gruodžio 21 d. sprendimu Nr. T-332 „Dėl Strateginio planavimo Šiaulių rajono savivaldybėje organizavimo tvarkos aprašo patvirtinimo“,

Mokyklos nuostatais, patvirtintais Šiaulių rajono savivaldybės tarybos 2021 m. lapkričio 16 d. sprendimu Nr. T-327 „Dėl Šiaulių r. Raudėnų mokyklos-daugiafunkcio centro nuostatų patvirtinimo“,

Mokyklos veiklos kokybės įsivertinimo 2020 m. ataskaita,

Mokyklos bendruomenės narių pasiūlymais ir rekomendacijomis.

Mokyklos strateginį planą rengė darbo grupė, sudaryta 2021 m. lapkričio 17 d. direktoriaus įsakymu Nr. Org-133(1.3). Rengiant Mokyklos strateginį planą buvo laikomasi viešumo, bendravimo, bendradarbiavimo principų.

## I SKYRIUS

## MOKYKLOS PRISTATYMAS

Mokykla Raudėnų kaime įkurta 1910 metais. Buvusi pradžios mokykla, progimnazija, aštuonmetė, devynmetė, dešimtmetė mokykla 2016 m. tapo mokykla-daugiafunkciu centru. Mokykla yra įsikūrusi 2003 m. statytame pastate, į kurį 2021 metų vasarą įsikėlė Šiaulių rajono savivaldybės kultūros centro Raudėnų filialas.

Mokykla – moderni, atvira naujovėms, tenkinanti įvairių gebėjimų mokinių poreikius, puoselėjanti savo kultūrą įstaiga.

Mokyklos filosofija – kiekvienas patiria mokymosi sėkmę, dalyvavimo džiaugsmą, jaučiasi vertingas, reikalingas, saugus.

Mokykla vykdo ikimokyklinio, priešmokyklinio, pradinio, pritaikytą ir individualizuotą pradinio ugdymo, pagrindinio ugdymo pirmosios dalies, pritaikytą ir individualizuotą pagrindinio ugdymo pirmosios dalies programas bei neformaliojo švietimo programas. Mokykloje veikia VšĮ Vaikų dienos centras „Drauge linksmiau“.

**Mokinių skaičius**

Mokinių skaičius pagal ugdymo programas (atitinkamų mokslo metų rugsėjo 1 d. duomenys):

|  |  |  |  |  |  |
| --- | --- | --- | --- | --- | --- |
| Mokslo metai | Ikimokyklinės / priešmokyklinės ugdymo grupėsvaikų skaičius | 1–4 klasių mokinių skaičius | 5–8 klasių mokinių skaičius | 9–10 klasių mokinių skaičius | Iš viso |
| 2016–2017 | 20 | 15 | 19 | 8 | 62 |
| 2017–2018 | 25 | 18 | 17 | 6 | 66 |
| 2018–2019 | 24 | 29 | 20 | – | 73 |
| 2019–2020 | 27 | 27 | 21 | 8 | 83 |
| 2020–2021 | 22 | 25 | 20 | 7 | 74 |
| 2021–2022 | 20 | 25 | 17 | – | 62 |

**Darbuotojų skaičius**

Mokyklos vadovas: direktorius – 1 etatas.

Mokytojų ir pagalbos mokiniui specialistų skaičius, kvalifikacija, kvalifikacinės kategorijos:

|  |  |
| --- | --- |
| Kvalifikaciniai reikalavimai, kvalifikacinės kategorijos | Skaičius |
| turi aukštąjį universitetinį išsilavinimą  | 18 |
| turi pedagogo kvalifikaciją | 18 |
| turi dėstomo dalyko (ugdymo srities) kvalifikaciją | 18 |
| ekspertai | – |
| metodininkai | 11 |
| vyresnieji mokytojai | 5 |
| mokytojai | 2 |

Nepedagoginių darbuotojų (administracinio ir pagalbinio personalo) skaičius per trejus metus sumažėjo nuo 16 darbuotojų (12,75 etato) iki 12 darbuotojų (9,05 etato).

## II SKYRIUS

## 2019–2021 METŲ STRATEGINIO PLANO VEIKSMINGUMO ANALIZĖ

### 2.1. 2019–2021 METŲ STRATEGINIO PLANO ĮGYVENDINIMAS

2019–2021 metų strateginis tikslas –kiekvieno vaiko nuolatinė ugdymo(si) pažanga; bendruomenės telkimas.

Siekiant strateginio tikslo, sėkmingai įgyvendinti strateginiai uždaviniai:

1. Plėtoti mokytojų kompetencijas ir siekti asmeninio profesinio tobulėjimo.

2. Siekti nuolatinės individualios mokinio ugdymo(si) pažangos.

3. Stiprinti ryšius su tėvais ir vietos bendruomene.

Įgyvendinant pirmąjį uždavinį mokytojų bendruomenė sėkmingai veikė kaip besimokanti organizacija, buvo sukurta ir veikė mokytojų tobulinimosi organizavimo sistema. Parengtas, įgyvendintas bei kasmet su kiekvienu mokytoju aptartas Mokytojų kolegialaus mokymosi ir profesinio tobulėjimo planas. 100 proc. mokytojų vidutiniškai 5 dienas per metus kėlė kvalifikaciją seminaruose bei mokymuose. Siekiant bendrų profesinių tikslų du kartus per mėnesį metodinių dienų metu analizuoti ugdymo turinio įgyvendinimo, pamokų vadybos, mokytojų bendradarbiavimo, patirties sklaidos klausimai. 100 proc. mokytojų aktyviai dalyvavo metodinėse veiklose, bendradarbiavo tarpusavyje, vedė atviras pamokas, integruotas veiklas, dalijosi patirtimi su kolegomis. Mokykloje efektyviai veikė savitarpio pagalbos modelis „Pagalba kolegai“. Bendradarbiaudami tarpusavyje mokytojai organizavo ilgalaikius kūrybinius integruotus projektus, kurių metu buvo mokomasi tyrinėjant, eksperimentuojant, kuriant, dirbant mišriose grupėse, veikiant įvairiose erdvėse. Projektuose persipynė formaliojo ir neformaliojo ugdymo(si) veiklos. 9 mokytojai skleidė savo gerąją darbo patirtį rajone ir šalyje. 70 proc. mokytojų dalyvavo įvairiuose virtualiuose mokymuose, kur mokėsi, kaip kurti skaitmeninį ugdymo(si) turinį, efektyviau ir kokybiškiau organizuoti nuotolinio ugdymo procesą (18 mokymų). Kiekvienas mokytojas per metus vidutiniškai 2,5 dienos tobulino kvalifikaciją informacinių technologijų srityje. 100 proc. mokytojų pamokose tikslingai naudojo įvairias skaitmenines mokymo priemones (kūrė skaitmeninį turinį: kūrė skaidres, vaizdo siužetus, testus ir apklausas). Mokytojų kolektyvo edukacinės kelionės po Lietuvą, išvykos į teatrą, baidarių žygiai taip pat telkė ir vienijo bendruomenę. Kartu tobulėdami mokytojai sėkmingai plėtojo ugdymo(si) aplinkų kūrimo, informacinių technologijų naudojimo, mokinių pasiekimų ir pažangos vertinimo, mokinių pažinimo ir jų pažangos pripažinimo, bendrakultūrinę kompetencijas.

2021 metais dėl didelės kainos nepavyko Mokykloje organizuoti mokymų apie pamokos vadybos tobulinimą.

Įgyvendinant antrąjį uždavinį dėmesys sutelktas į individualios mokinio ugdymo(si) pažangos skatinimą. Parengta 5–10 klasių mokinių individualios mokinio ugdymo(si) pažangos stebėjimo sistema ir patobulinta individualios ugdymo(si) pažangos stebėjimo aprašo forma. 5–10 klasių mokiniai sistemingai pildė Individualios ugdymo(si) pažangos stebėjimo aplankus, 3 kartus per metus su mokyklos vadovu, dalykų mokytojais ir klasių vadovais aptarė lūkesčius, analizavo pasiekimus. Du kartus per metus organizuoti trišaliai individualūs pokalbiai su 4 mokymosi sunkumų ar adaptacijos problemų turinčių mokinių šeimomis apie pažangą bei mokymosi pasiekimų gerinimo galimybes. Visi tų šeimų vaikai padarė pažangą ir buvo sėkmingai perkelti į aukštesnę klasę.

Kasmet skiriant pakankamą dėmesį kiekvieno mokinio individualiai pažangai pavyko pagerinti ugdymo(si) rezultatus, kiekvienas vaikas pagal savo galimybes nuosekliai siekė aukštesnių rezultatų. Lyginant kiekvieno mokinio 2019–2020 m. m. ir 2020–2021 m. m. mokymosi vidurkį, 40 proc. mokinių pagerino savo mokymosi rezultatus. 2020–2021 m. m. aukštesniuoju ir pagrindiniu lygiu mokėsi 48 proc. mokinių, lyginant su 2019–2020 m. m., tokių mokinių skaičius padidėjo 1 proc. Pasiektas Mokyklos pažangumas buvo 2018–2019 m. 94 proc., 2019–2020 m. m. 100 proc., 2020–2021 m. 98 proc. Ilgalaikės mokinių pažangos analizės duomenimis per trejus metus tą patį pasiekimų lygį išlaikė 70 proc. mokinių, aukštesnį lygį pasiekė 13 proc. mokinių. Mokinių be specialiųjų ugdymosi poreikių, dalyvavusių 2019 ir 2021 m. Nacionalinio mokinių pasiekimų patikrinime, rezultatai atitiko, o kai kurių dalykų viršijo šalies ir rajono mokyklų vidurkį. Nacionalinio mokinių pasiekimų patikrinimo rezultatai aptarti trišaliuose susitikimuose su 4 ir 8 klasių mokinių šeimomis, numatytos pagalbos teikimo ir konsultavimo galimybės. Vienam mokiniui per mokslo metus tenkančių praleistų pamokų skaičius sumažėjo nuo 40 iki 26, be priežasties praleistų pamokų skaičius sumažėjo nuo 6 iki 5. Lyginant su 2019–2020 m. m., praleistų pamokų skaičius sumažėjo 35 proc., be priežasties praleistų pamokų skaičius sumažėjo 17 proc. Patobulinta ugdytinių ir mokinių vertinimo, įsivertinimo ir skatinimo sistema, numatytos skatinimo priemonės (piniginės premijos, dovanos, padėkos). 2021 m. mokiniams pirmą kartą įteiktos 7 piniginės premijos už gerą mokymąsi ir padarytą didžiausią pažangą, 6 mokiniai apdovanoti dovanėlėmis, 6 mokiniams suteikta teisė birželio mėnesį lankyti pasirinktas pamokas. Tobulinant mokinių mokėjimo mokytis kompetenciją organizuotas susitikimų ciklas „Mokausi mokytis“ su buvusiais Mokyklos mokiniais, Vilniaus universiteto, Šiaulių universiteto ir Mykolo Riomerio universiteto studentais ir absolventais. 100 proc. aštuntokų ir dešimtokų, baigusių Mokyklą, sėkmingai tęsia mokymąsi gimnazijose. Dėl nuotolinio mokymo ir darbų gausos 2021 metais nepavyko organizuoti buvusių aštuntokų mokymosi rezultatų analizės su Kuršėnų Lauryno Ivinskio gimnazijos ir Kuršėnų politechnikos mokyklos mokytojais. Nebuvo galimybės analizuoti Mokyklos kuriamos pridėtinės vertės, nes 2020 m. nacionaliniai mokinių pasiekimų patikrinimai nebuvo organizuoti, o 2021 m. nebuvo pateikti Mokyklos pridėtinės vertės rezultatai.

**Mokinių mokymosi pasiekimai**

|  |  |  |
| --- | --- | --- |
| 1–4 klasės | Pasiekimų lygmuo | Mokinių, pasiekusių tam tikrą pasiekimų lygmenį, dalis proc. |
| 2018–2019 m. m. | 2019–2020 m. m. | 2020–2021 m. m. |
| Aukštesnysis | 21 % | 14 % | 24 % |
| Pagrindinis | 31 % | 41 % | 40 % |
| Patenkinamas | 41 % | 45 % | 36 % |
| Nepasiektas patenkinamas | 7 % | 0 % | 0 % |
| 5–10 klasės | Aukštesnysis | 0 % | 0 % | 4 % |
| Pagrindinis | 45 % | 41 % | 28 % |
| Patenkinamas | 50 % | 59 % | 64 % |
| Nepasiektas patenkinamas | 5 % | 0 % | 4 % |
| Kartojančių kursą mokinių skaičius | 2 | 0 | 0 |
| Mokslo metus nepatenkinamai baigusių mokinių skaičius | 1 | 0 | 1 |

2020 ir 2021 metais didžiausias dėmesys buvo skirtas informacinių technologijų plėtrai ir nuotolinio ugdymo organizavimui COVID-19 pandemijos laikotarpiu. 2021 metais Mokykla buvo akredituota, jai suteikta teisė organizuoti nuotolinį ugdymą. Aukšta mokytojų profesinė kompetencija, atnaujinta Mokyklos informacinių technologijų infrastruktūra, aukšta mokinių mokymosi motyvacija, palaikomi glaudūs ryšiai su tėvais padėjo pasiekti, kad 100 proc. mokinių sėkmingai dalyvautų nuotolinio ugdymo procese ir patirtų sėkmę. Jie visi buvo perkelti į aukštesnę klasę. Įgyvendintas ES projektas „Saugios elektroninės erdvės vaikams kūrimas“ bei šalies informacinių technologijų projektas „Teachers lead tech“. Nuo 2021-09-01 1– 4 klasių mokiniams dėstomas informacinių technologijų dalykas.

Ypatingas dėmesys skirtas mokymuisi už klasės sienų organizuojant veiklas ir pamokas Mokyklos teritorijoje, kaimo ir seniūnijos aplinkose, įvairiose Lietuvos vietose. Įgyvendinti projektai „Neformaliojo vaikų švietimo paslaugų plėtra“, „Ugdymas netradicinėse erdvėse“, „Mokykla be sienų“. Sėkmingai pasinaudota Kultūros paso galimybėmis. Per ataskaitinį laikotarpį Kultūros paso veiklose dalyvavo 100 proc. mokinių, panaudota 75 proc. lėšų. 25 proc. lėšų 2020 ir 2021 metais liko nepanaudota dėl COVID-19 pandemijos ir karantino. Mokyklos geroji patirtis organizuojant pamokas ir veiklas netradicinėse erdvėse 2019 m. pristatyta Švietimo, mokslo ir sporto ministerijos tinklapyje bei 15min.lt straipsnyje (publikuota 2019-06-02).

Įgyvendinant trečiąjį uždavinį įvairiais būdais stiprinti ryšiai su tėvais ir vietos bendruomene. Įgyvendinta Kultūrinio, etnokultūrinio, sportinio ir sveikos gyvensenos neformaliojo ugdymo programa. Kasmet iškilmingai pažymimos svarbios valstybei datos – Sausio 13 d., Vasario 16 d., Kovo 11 d., švenčiamos kalendorinės šventės – Atvelykio diena, Užgavėnės, Jurginės, Motinos diena. Telkiant Mokyklos bendruomenę vyko glaudesnis bendradarbiavimas su mokinių šeimomis, organizuota daugiau bendrų renginių, paskaitų ir mokymų. Karantino laikotarpiu bendruomenės renginiai organizuoti nuotoliniu būdu ZOOM platformoje. Renginiuose dalyvavo nuo 35 iki 65 proc. tėvų. Dėl COVID-19 pandemijos ir ilgo nuotolinio mokymosi nepavyko įkurti Tėvų klubo ir organizuoti jo veiklos. 75 proc. tėvų teigia, kad jie bendradarbiauja su Mokykla, 85 proc. aukštai vertina tai, kad yra kviečiami į renginius ir įvairias veiklas Mokykloje. Mokyklos bendruomenė organizavo akcijas šv. Kalėdų ir šv. Velykų proga „Pradžiugink artimą“, kurių metu mokiniai aplankė visas Raudėnų miestelio sodybas, jų gyventojus pasveikino su šventėmis. Vykdyti bendruomenės projektai „Puošiame savo mokyklą“, „Žalioji palangė“, „Mokyklai 110“. Mokyklos ir vietos bendruomenę telkti padėjo organizuoti renginiai ir veiklos – renginių ciklas, skirtas Nepriklausomybės atkūrimo 30-mečiui, tradiciniai sveikatingumo bėgimai Raudėnų miestelio gatvėmis, Jurginių šventės, Raudėnų mokyklos 110 metų jubiliejaus netradicinių veiklų savaitė.

92 proc. mokinių ir 95 proc. jų tėvų aukštai vertina Mokykloje organizuojamą kultūrinę, socialinę bei visuomeninę veiklą ir tai, kad Mokykla skatina mokinius būti aktyviais Mokyklos gyvenimo kūrėjais. Mokykloje įsikūrus Šiaulių rajono Kultūros centro Raudėnų filialui glaudesnis tapo abiejų įstaigų bendradarbiavimas, buvo organizuojama daugiau bendrų renginių, aktyviau įtraukiama vietos bendruomenė.

Išvada. 2019–2021 metų strateginio plano tikslai ir uždaviniai įgyvendinti tinkamai.

### 2.2. KITA INFORMACIJA

Per trejus metus ženkliai praturtinta Mokyklos materialinė bazė. Ikimokyklinio ugdymo grupei įrengtos patalpos, atitinkančios higienos reikalavimus, nupirkta įranga ir baldai, įrengta lauko žaidimų aikštelė. Kadangi maistas Mokyklai tiekiamas iš Kuršėnų Pavenčių mokyklos-daugiafunkcio centro valgyklos, jo atvežimui skirtas lengvasis automobilis. Naujomis priemonėmis ir baldais praturtinti mokomieji kabinetai. Įrengti muzikos ir teatro, dailės kabinetai, atnaujinti Mokyklos fojė ir koridoriai. Atnaujinta Mokyklos informacinių technologijų infrastruktūra. Mokyklos biblioteka įsikūrė naujose patalpose ir tapo vaikų poilsio ir laisvalaikio praleidimo erdve. Atidarytas žymaus kraštiečio, mokslininko ir rašytojo Aleksandro Žalio vardo lietuvių kalbos kabinetas. Įrengta dalis antrojo Mokyklos korpuso, ten įrengta aktų salė, kabinetai kultūros darbuotojams. Mokyklos teritorija aptverta tvora, išasfaltuota sporto aikštelė, apskardintos Mokyklos pastato pastogės. Suremontuota sporto salės šildymo sistema. Sutvarkytas Mokyklos pastato fasadas ir kiemas. Prie Mokyklos įrengti nauji gėlynai.

**Mokykloje vykdyti Europos Sąjungos, šalies ir savivaldybės lygmens projektai**

|  |  |  |  |  |  |
| --- | --- | --- | --- | --- | --- |
| Eil. Nr. | Projekto pavadinimas | Paramos šaltinis | Projekto vykdytojas | Projekto dalyviai | Laikotarpis |
| 1. | Ilgalaikė psichoaktyviųjų medžiagų vartojimo prevencijos programa „Savu keliu“, parengta įgyvendinant Nacionalinės švietimo agentūros projektą „Saugios aplinkos mokykloje kūrimas II“ (Nr.09.2.2-ESFA-V-729-03-0001). | Europos socialinio fondo ir Lietuvos valstybės biudžeto lėšos | Specialiosios pedagogikos ir psichologijos centras | 2–10 klasių mokiniai | 2018–2021 m. |
| 2. | Sporto ir sveikatingumo projektas „Gali sportuoti? Įrodyk II“ (Nr. SRF-FAV-2019-1-0342). | Valstybės Sporto rėmimo fondo lėšos, administruoja Švietimo mainų paramos fondas | Šiaulių r. švietimo pagalbos tarnyba | 3–10 klasių mokiniai, jaunimas | 2019–2021 m. |
| 3. | Sporto ir sveikatingumo projektas „Mažasis sveikos gyvensenos ambasadorius“ (08.4.2-ESFA-K-629-02-0009). | Europos Sąjungos struktūrinių fondų lėšos | Nacionalinė regionų plėtros agentūra | 1–6 klasių mokiniai | 2019–2020 m. |
| 4. | Projektas „Saugios elektroninės erdvės vaikams kūrimas“ (09.2.1-ESFA-V-726-05-0001). | Europos socialinio fondo ir Lietuvos valstybės biudžeto lėšos | Nacionalinė švietimo agentūra | 1–10 klasių mokiniai | 2020–2021 m. |
| 5. | Mokymo lėšos skaitmeninio ugdymo plėtrai, įgyvendinant Ateities ekonomikos DNR planą. | Valstybės biudžetas (pagal LRV nutarimus) | Nacionalinė švietimo agentūra | 1–10 klasių mokiniai | 2020–2021 m. |
| 6. | Veiklos Gamtos mokslų, technologijų, inžinerijos, matematikos tyrimų atviros prieigos centre (STEAM). | Europos Sąjungos struktūrinių fondų lėšos | Nacionalinė švietimo agentūra | 3–8 klasių mokiniai | 2021 m. |
| 7. | Projektas „Ugdymas netradicinėse erdvėse“. | Šiaulių rajono savivaldybės biudžeto lėšos | Šiaulių rajono savivaldybės švietimo ir sporto skyrius | 7–8 klasių mokiniai | 2021 m. |

## III SKYRIUS

## SITUACIJOS ANALIZĖ

### 3.1. MOKYKLOS IŠORINĖS APLINKOS ANALIZĖ

**(PESTE analizės matrica)**

|  |  |
| --- | --- |
| Veiksniai | Aplinka |
| Galimybės | Grėsmės |
| Politiniai-teisiniai | 1. Savo veiklą Mokykla grindžia Valstybės pažangos strategija „Lietuvos pažangos strategija „Lietuva 2030“. Mokyklos bendruomenė įgyvendina Strategijoje keliamus uždavinius švietimui. 2. Mokyklos strateginiai tikslai orientuojami į Valstybinės švietimo 2013–2022 metų strategijos nuostatas, kuriomis siekiama sutelkti Mokyklos bendruomenės pastangas pokyčiams švietimo srityje, kurie būtini atsižvelgiant į visuomenės lūkesčius.3. Mokyklos bendruomenė, organizuodama ugdymą(si), vadovaujasi Lietuvos Respublikos (toliau – LR) Konstitucija, LR švietimo įstatymu, LR Vyriausybės nutarimais, Švietimo, mokslo ir sporto ministro įsakymais, Šiaulių rajono savivaldybės tarybos ir administracijos direktoriaus patvirtintais dokumentais, Švietimo ir sporto skyriaus vedėjo įsakymais, Šiaulių r. Raudėnų mokyklos-daugiafunkcio centro nuostatais ir kitais teisės aktais. | 1. Lietuvos politiniame gyvenime vyksta pokyčiai. Šiuo metu konstatuojama pasitikėjimo valstybe krizė, demokratinių vertybių susilpnėjimas, socialinės atskirties didėjimas, piliečių emigracija ir imigracija. Visa tai turi įtakos ir švietimo sistemai. Mažėja mokinių skaičius.2. Įgyvendinant Šiaulių rajono savivaldybės bendrojo ugdymo mokyklų tinklo pertvarkos veiksmų 2021–2025 m. planą, priimtas sprendimas 2023-09-01 Mokyklą prijungti prie Kuršėnų Pavenčių mokyklos-daugiafunkcio centro.  |
| Ekonominiai | 1. Lietuva orientuojasi į modernų, žiniomis grindžiamą ūkį, todėl žiniomis besiremianti ekonomika tampa prioritetiniu Lietuvos siekiu. Nuo 2000 metų nuolat didėjo švietimui skiriamos lėšos valstybės ir savivaldybės biudžetuose. Kasmet didinamos išlaidos mokinio ugdymo reikmėms.2. Mažai mokyklai tinkamas mokyklų **finansavimo modelis – bazinių ugdymo reikmių finansavimas, kai lėšos skiriamos ne tik mokiniams, bet ir klasėms.**3. Mokymo lėšų beveik pakanka ugdymo planui įgyvendinti – mokytojų darbo užmokesčiui, pedagogų kvalifikacijos kėlimui, mokymo priemonėms ir pažintinei veiklai.4. Europos Sąjungos, valstybės ir savivaldybės lėšomis gerinama Mokyklos materialinė ir intelektualinė bazė, atnaujinama infrastruktūra, gerėja pastatų techninė būklė. | 1. Lietuvos ekonomika išgyvena krizę, kuri neigiamai veikia ir švietimo įstaigas. Dėl mažo darbo krūvio mokytojai dirba keliose mokyklose, dėl to nukenčia darbo kokybė. 2. Esama ekonominė situacija stabdo ilgalaikės pedagoginių darbuotojų darbo užmokesčio didinimo programos įgyvendinimą.3. Nėra resursų parengti ir įgyvendinti Europos Sąjungos finansuojamus projektus.3. Dėl migracijos mokinių skaičius klasėse mažėja, visos klasės yra jungtinės. 4. Nebaigtam įrengti Mokyklos pastatui reikalingos lėšos šildymui, nesant valgyklos maistą tenka vežti iš Kuršėnų Pavenčių mokyklos-daugiafunkcio centro valgyklos.6. Trūksta lėšų valdymui, nors Mokykloje nėra pavaduotojo ugdymui, tik 1 direktoriaus etatas. |
| Socialiniai-demografiniai | 1. Mažėjantis skurdas gerina socialinę aplinką.2. Mokykloje mažėja socialinę atskirtį patiriančių vaikų.3. Tėvų pageidavimu veikia 10,5 val. trukmės ikimokyklinio ugdymo ir 6 val. trukmės mišri ikimokyklinio-priešmokyklinio ugdymo grupės. 4. Plečiasi socialinių partnerių tinklas ir galimybės bendradarbiauti. 5. Ekonomikos augimas gali padidinti migrantų ir kitų atvykėlių iš užsienio gyventojų skaičių. | 1. Jaunimui išvykstant į miestus, senstant gyventojams mažėja vaikų skaičius seniūnijoje.2. Dalis mokinių gyvena tik su mama, nes tėvas išvykęs dirbti į užsienį.3. Auga specialiųjų poreikių mokinių skaičius.4. Galimas tėvų nepasitenkinimas, kad vaikai mokosi jungtinėse klasėse. |
| Technologiniai | 1. Lietuvoje pastebimas visuomenės kompiuterinio raštingumo augimas. Informacinių technologijų plėtros kryptys apibrėžtos Lietuvos informacinės visuomenės plėtros koncepcijoje.2. Sparčiai kompiuterizuojamos švietimo įstaigos, atnaujinta Mokyklos informacinių technologijų infrastruktūra. 3. Naudojant informacines ir komunikacines technologijas Mokykloje diegiami nauji mokymosi metodai, ugdymo procesas organizuojamas virtualiose erdvėse.4. Efektyviai naudojamos skaitmeninės mokymo priemonės, elektroninis dienynas.5. Mokykla akredituota ir gali organizuoti nuotolinį ugdymą. | 1. 10 proc. mokinių neturi galimybės įsivesti internetą namuose.2. Dalis mokinių tėvų nemoka naudotis informacinėmis technologijomis. Ne visų mokinių tėvai gali padėti pradinių klasių mokiniams mokytis nuotoliniu būdu.3. Mokytojams tenka daug daugiau laiko ruoštis nuotolinėms pamokoms. 4. Mokiniams daug laiko praleidžiant prie kompiuterio mažėja fizinis aktyvumas, blogėja sveikata.5. Sumažėjęs mokinių domėjimasis knygų skaitymu. |
| Edukaciniai | 1. Atnaujinamos visų dalykų ugdymo programos, didesnė mokymo programų ir vadovėlių įvairovė.2. Skiriama daugiau lėšų mokinių edukacinei veiklai organizuoti.3. Didesnė programų pasiūla specialiųjų poreikių vaikams.4. Galimybės bendradarbiauti su kitomis šalies ir užsienio institucijomis. | 1. Trūks įgūdžių darbui su atvykusių migrantų vaikais.2. Mokytojams trūksta patirties dirbant su specialiųjų poreikių mokiniais.3. Ugdant specialiųjų poreikių mokinius, trūksta specialiųjų pedagogų, psichologų.  |

### 3.2. VIDINĖS APLINKOS ANALIZĖ

**STIPRIŲJŲ IR SILPNŲJŲ PUSIŲ BEI GALIMYBIŲ IR GRĖSMIŲ ANALIZĖ ( SSGG matricos forma)**

|  |  |
| --- | --- |
| **STIPRYBĖS** | **SILPNYBĖS** |
| * Mokyklos atvirumas pokyčiams ir kaitai;
* aukšta mokytojų kvalifikacija;
* vykdoma individualios mokinio pažangos stebėsena;
* aukšti mokinių mokymosi pasiekimai;
* dalyvavimas rajono ir šalies konkursuose, projektuose;
* tinkamas Mokyklai skirtų lėšų panaudojimas;
* efektyviai įsisavinamos projektų lėšos (projektas „Ugdymas netradicinėse erdvėse“, Kultūros pasas, STEAM);
* mokiniai sėkmingai tęsia mokslus kitose mokymosi įstaigose;
* mokytojų pagalba mokiniams, rūpestis vaikų gerove;
* patrauklios Mokyklos erdvės, jauki aplinka;
* netradicinės pamokos ir veiklos, edukacinės išvykos;
* aktyvus Mokyklos kultūrinis gyvenimas;
* veikia dvi 10,5 val. ir 6 val. trukmės ikimokyklinio priešmokyklinio ugdymo grupės;
* tėvai nuolat informuojami apie Mokyklos gyvenimą;
* maža darbuotojų kaita;
* efektyvi informacijos sklaida apie Mokyklos gyvenimą;
* gerai tvarkoma Mokyklos dokumentacija;
* dirba sveikatos specialistas.
 | * nėra pailgintos dienos grupių 1–4, 5–8 klasių mokiniams, kur mokiniai galėtų paruošti namų darbus;
* Mokykloje nėra valgyklos;
* mokytojai dirba keliose darbovietėse;
* nepilnai įrengtas Mokyklos II korpusas;
* trūksta mokomųjų priemonių eksperimentams ir tyrimams atlikti;
* nėra psichologo, socialinio pedagogo etatų.
 |
| **GALIMYBĖS** | **GRĖSMĖS** |
| * glaudesnis bendradarbiavimas su kultūros centro Raudėnų filialu;
* platesnis naujų edukacinių erdvių II korpuse ir Mokyklos teritorijoje panaudojimas;
* psichologo, socialinio pedagogo etatų įsteigimas;
* valgyklos įrengimas;
* miestelio bibliotekos patalpų įrengimas Mokykloje.
 | * mokinių skaičiaus mažėjimas;
* darbas jungtinėse klasėse;
* mokytojų darbo krūvio mažėjimas;
* mažai galimybių pritraukti projektines lėšas;
* Švietimo, mokslo ir sporto ministerijos planai neleisti jungti 5–8 klasių.
 |

## IV SKYRIUS

## 2022–2023 METŲ MOKYKLOS VEIKLOS STRATEGIJA

### 4.1. VIZIJA. MISIJA. FILOSOFIJA

**VIZIJA**

Mokykla, ugdanti kūrybišką asmenybę, atvira kaitai, telkianti mokyklos ir vietos bendruomenę.

**MISIJA**

Mokykla-daugiafunkcis centras teikia priešmokyklinį, pradinį, pagrindinį ir neformalųjį ugdymą. Jaukioje, saugioje ir modernioje aplinkoje tenkinami įvairių gebėjimų ugdytinių poreikiai. Mokykla puoselėja savo kultūrą, yra atvira naujovėms, siekia tapti vietos bendruomenės kultūros centru.

**FILOSOFIJA**

Kiekvienas patiria mokymosi sėkmę, dalyvavimo džiaugsmą, jaučiasi vertingas, reikalingas, saugus.

### 4.2. STRATEGINIS TIKSLAS, TIKSLAI IR UŽDAVINIAI

**STRATEGINIS TIKSLAS.** **Tapti sociokultūriniu Raudėnų bendruomenės veiklos ir mokymosi centru.**

1. **TIKSLAS. Ugdyti asmenybę, suprantančią žinių ir mokymosi vertę, pasitikinčią savo jėgomis, gebančią bendrauti ir bendradarbiauti*.***

**1.1. Uždavinys**. Stebint ir įsivertinant individualią pažangą, planuojant tolesnio mokymosi siekius didinti mokymosi motyvaciją ir gerinti ugdymo(si) rezultatus.

**1.2. Uždavinys**. Propaguojant sveiką gyvenseną stiprinti ugdytinių ir mokinių psichinę, emocinę ir fizinę sveikatą bei socialumą.

**1.3. Uždavinys.** Plėtoti mokytojų kompetencijas tobulinant veiklų organizavimą, pamokos vadybą bei skatinant partnerišką mokymąsi.

**2. TIKSLAS. Didinti Mokyklos patrauklumą ir atvirumą visuomenei, tenkinant Mokyklos ir vietos bendruomenės kultūrinius, edukacinius, laisvalaikio poreikius**.

**2.1. Uždavinys**. Skatinti Mokyklos ir vietos bendruomenės bendradarbiavimą organizuojant bendras veiklas ir diegiant inovatyvias formas bei priemones per vietos įstaigų ir institucijų partneriškų projektų įgyvendinimą.

**2.2. Uždavinys**. Plėsti vidaus ir lauko erdves Mokyklos ir vietos bendruomenės poreikių tenkinimui.

### 4.3. STRATEGIJOS REALIZAVIMO PRIEMONIŲ PLANAS

|  |
| --- |
| **1. TIKSLAS. Ugdyti asmenybę, suprantančią žinių ir mokymosi vertę, pasitikinčią savo jėgomis, gebančią bendrauti ir bendradarbiauti.** |
| **1.1. Uždavinys. Stebint ir įsivertinant individualią pažangą, planuojant tolesnio mokymosi siekius didinti mokymosi motyvaciją ir gerinti ugdymo(si) rezultatus.** |
| **Priemonės** | **Laukiami rezultatai** | **Terminai** | **Atsakingi asmenys** | **Ištekliai** |
| Sistemingai stebėti, įsivertinti ir aptarti mokinių individualią pažangą. Įdiegti skaitmeninį individualios mokinių pažangos stebėjimo įrankį. | 100 proc. mokinių su mokytojais stebės individualią pažangą, analizuos savo stiprybes ir silpnybes, gebės įsivertinti, sėkmingai planuos savo mokymąsi, bus skatinami už padarytą pažangą. 2022–2023 m. m. 20 proc. padidės mokinių, pasiekusių pagrindinį lygį, skaičius. 95 proc. mokinių patirs mokymosi sėkmę. | 2022 m.2023 m. | DirektoriusKlasių vadovaiMokytojai | Žmogiškieji ištekliaiMokymo lėšos |
| Įgyvendinti ilgalaikę ikimokyklinio ugdymo programą „Aukime kartu“. Nuolat stebėti ikimokyklinio ir priešmokyklinio ugdymo grupių ugdytinių pažangą. | Sėkmingai planuojama ir įgyvendinama ugdymo veikla, nuolat informuojami tėvai. Plėtojamos ugdytinių individualios fizinės, socialinės, pažinimo, kalbos ir bendravimo, kūrybinės galios. 2022–2023 m. m. 100 proc. tėvų patenkinti ikimokyklinio ir priešmokyklinio ugdymo grupių veikla. | 2022 m.2023 m. | Ikimokyklinio ir priešmokyklinio ugdymo mokytojai | Žmogiškieji ištekliaiParamos lėšos |
| Kasmet parengti galimų atlikti socialinės pilietinės veiklos valandų 5–8 klasių mokiniams aprašą. | 100 proc. 5–8 klasių mokinių aktyviai įsijungs į socialinę pilietinę veiklą, aktyviai dalyvaus Mokyklos sociokultūriniame gyvenime. Socialinę pilietinę veiklą mokiniai galės atlikti 2 socialinių partnerių įstaigose – Šiaulių rajono savivaldybės kultūros centro Raudėnų filiale, Šiaulių rajono savivaldybės viešosios bibliotekos Raudėnų filiale.  | 2022 m.2023 m. | Klasių vadovaiMokytojai | Žmogiškieji ištekliaiSavivaldybės biudžeto lėšosMokymo lėšosProjektų lėšos |
| Sudaryti ir įgyvendinti ilgalaikį profesinio informavimo planą 1–8 klasėms „Matuojuosi profesiją“. | Kasmet organizuota po 4 profesinio informavimo renginius. 100 proc. mokinių dalyvaus profesinio informavimo renginiuose, patobulins dalykines kompetencijas, sėkmingiau pasirinks gyvenimo kelią. | 2022 m.2023 m. | Klasių vadovai | Žmogiškieji ištekliaiSavivaldybės biudžeto lėšosMokymo lėšos |
| 1-4 klasėse įgyvendinti projektą „Ugdymas netradicinėse aplinkose“. | Projekte dalyvaus 100 proc. 1–4 klasių mokinių, kasmet bus organizuota 20 veiklų. Padidės mokinių mokymosi motyvacija. | 2022 m.2023 m. | Mokytojai | Žmogiškieji ištekliaiSavivaldybės biudžeto lėšosMokymo lėšosProjekto lėšos |
| Organizuoti ilgalaikius gamtos ir socialinių mokslų projektus 5–8 klasių mokiniams.  | Kasmet bus organizuota po vieną ilgalaikį projektą 5–8 klasėse. Dalyvaus 100 proc. mokinių. Jie patobulins bendradarbiavimo kompetenciją, pagilins gamtos ir socialinių mokslų žinias. Padidės mokinių mokymosi motyvacija. | 2022 m.2023 m. | Mokytojai | Žmogiškieji ištekliaiMokymo lėšos |
| **1. TIKSLAS. Ugdyti asmenybę, suprantančią žinių ir mokymosi vertę, pasitikinčią savo jėgomis, gebančią bendrauti ir bendradarbiauti.** |
| **1.2. Uždavinys.**  **Propaguojant sveiką gyvenseną stiprinti ugdytinių ir mokinių psichinę, emocinę ir fizinę sveikatą bei socialumą**.  |
| **Priemonės** | **Laukiami rezultatai** | **Terminai** | **Atsakingi asmenys** | **Ištekliai** |
| Parengti ir įgyvendinti Mokyklos sveikatos ugdymo planą. | Įgyvendintas Mokyklos sveikatos ugdymo planas. Kasmet organizuota ne mažiau kaip 10 sveikatinimo užsiėmimų ikimokyklinio ir priešmokyklinio ugdymo grupėse bei 1–8 klasėse. | 2022 m.2023 m. | Sveikatos specialistas | Žmogiškieji ištekliai |
| Organizuoti paskaitų ciklus mokiniams socialinio emocinio ugdymo, sveikos gyvensenos temomis.  | Bus organizuotas bent vienas užsiėmimų ciklas per metus. Mokiniai išklausys 3– 4 paskaitas. 100 proc. mokinių patobulins sveikos gyvensenos kompetenciją, 60 proc. laikysis sveikos gyvensenos principų. | 2022 m.2023 m. | Sveikatos specialistas | Žmogiškieji ištekliaiProjektų lėšos |
| Įgyvendinti prevencines programas, skirtas mokinių socialiniam emociniam ugdymui.  | 2–8 klasėse bus įgyvendinta psichoaktyviųjų medžiagų vartojimo prevencijos programa „Savu keliu“. Programoje dalyvaus 100 proc. mokinių, užsiėmimai bus organizuojami klasių valandėlių metu. Mokiniai patobulins sveikos gyvensenos kompetenciją.Į ugdomuosius dalykus bus integruojamos Alkoholio, tabako ir kitų psichiką veikiančių medžiagų vartojimo prevencijos, Sveikatos ir lytiškumo ugdymo bei rengimo šeimai programos. | 2022 m.2023 m. | Klasių vadovai | Europos socialinio fondo ir Lietuvos valstybės biudžeto lėšos. Lėšos gautos įgyvendinant Nacionalinės švietimo agentūros projektą „Saugios aplinkos mokykloje kūrimas II“ (Nr. 09.2.2-ESFA-V-729-03-0001) |
| Įgyvendinti Sporto ir sveikatingumo projektą „Gali sportuoti? Įrodyk II“.  | Dalyvaus 70 proc. 3–8 klasių mokinių. Per metus organizuojama bent 50 treniruočių vakarais ir 10 kitų sportinių užsiėmimų. Mokiniai stiprins fizinę ir emocinę sveikatą, prasmingai leis laisvalaikį. | 2022 m.2023 m.. | Fizinio ugdymo mokytojas | Valstybės Sporto rėmimo fondo lėšos, administruoja Švietimo mainų paramos fondas (Nr. SRF-FAV-2019-1-0342) |
| Atlikti Mokyklos bendruomenės tyrimą „Ar gyvename sveikai?“. Organizuoti renginį, skirtą sveikai gyvensenai, tyrimo rezultatų pristatymui.  | Tyrimo rezultatai bus pristatomi Mokyklos bendruomenei, numatomos situacijos gerinimo kryptys. | 2023 m. | Sveikatos specialistas | Žmogiškieji ištekliai |
| **1. TIKSLAS. Ugdyti asmenybę, suprantančią žinių ir mokymosi vertę, pasitikinčią savo jėgomis, gebančią bendrauti ir bendradarbiauti.** |
| **1.3. Uždavinys. Plėtoti mokytojų kompetencijas tobulinant veiklų organizavimą, pamokos vadybą bei skatinant partnerišką mokymąsi.** |
| **Priemonės** | **Laukiami rezultatai** | **Terminai** | **Atsakingi asmenys** | **Ištekliai**  |
| Kasmet tirti mokytojų poreikius ir sudaryti bei įgyvendinti Mokytojų kolegialaus mokymosi ir profesinio tobulėjimo planą.  | 100 proc. mokytojų pateiks metodinės veiklos ataskaitas bei profesinio tobulėjimo gaires.100 proc. mokytojų dalyvaus sėkmingai įgyvendinant mokytojų kolegialaus mokymosi ir profesinio tobulėjimo planą metams. Refleksijos metu bus aptariamos įgytos kompetencijos. Mokytojai mokysis dirbti šiuolaikiškai ir veiksmingai. | 2022 m.2023 m. | DirektoriusMetodinė taryba | Žmogiškieji ištekliai |
| Tobulinti mokytojų informacinių technologijų naudojimo kompetencijas organizuojant mokymus su praktikais, dalyvaujant nuotoliniuose mokymuose. | 100 proc. mokytojų patobulins informacinių technologijų naudojimo kompetenciją. Kiekvienas mokytojas per metus vidutiniškai 2 dienas tobulins kvalifikaciją informacinių technologijų srityje.Bus pravesti dveji mokymai. 95 proc. mokytojų pamokose tikslingai naudos įvairias skaitmenines mokymo priemones (kurs skaitmeninį turinį: skaidres, vaizdo siužetus, testus ir apklausas).  | 2022 m. | Metodinė taryba | Žmogiškieji ištekliaiMokymo lėšos |
| Tobulinti pamokos vadybą skatinant partnerišką ir įprasminantį mokymąsi. | Kiekvienas mokytojas tikslingai stebės ir analizuos bent 2 kolegų pamokas per metus. | 2022 m.2023 m. | Mokytojai | Žmogiškieji ištekliai |
| Mokytojams sistemingai dalyvauti kompetencijų tobulinimo seminaruose, skleisti gerąją darbo patirtį rajone ir šalyje. | Kasmet bus organizuojama bent po vieną metodinį šalies ar rajono renginį Mokykloje. Kiekvienas mokytojas po 4 dienas per metus kels kvalifikaciją. 40 proc. mokytojų skleis gerąją darbo patirtį rajono metodinėse dienose. | 2022 m.2023 m.  | Mokytojai | Žmogiškieji ištekliaiMokymo lėšosProjektų lėšos |
| **2.TIKSLAS. Didinti mokyklos patrauklumą ir atvirumą visuomenei, tenkinant Mokyklos ir vietos bendruomenės kultūrinius, edukacinius, laisvalaikio poreikius.** |
| **2.1. Uždavinys.**  Skatinti Mokyklos ir vietos bendruomenės bendradarbiavimą organizuojant bendras veiklas ir diegiant inovatyvias formas bei priemones per vietos įstaigų ir institucijų partneriškų projektų įgyvendinimą. |
| **Priemonės** | **Laukiami rezultatai** | **Terminai** | **Atsakingi asmenys** | **Ištekliai** |
| Atlikti vietos bendruomenės socialinių, edukacinių, kultūrinių poreikių tyrimą. | Ištirta ne mažiau kaip 60 proc. vietos gyventojų socialiniai, edukaciniai ir kultūriniai poreikiai. | 2022 m. | Darbo grupė | Žmogiškieji ištekliai |
| Sudaryti ilgalaikę Mokyklos ir Šiaulių rajono savivaldybės Kultūros centro Raudėnų filialo bendrų veiklų programą ir ją įgyvendinti.  | Kasmet sudaryta ir įgyvendinta programa, 40 proc. vietos bendruomenės narių dalyvauja šventėse, renginiuose. Kultūros centro salėje ir kitose erdvėse organizuojama bent po 1 renginį ir veiklą per mėnesį vietos bendruomenei. Mokomasi bendrauti ir bendradarbiauti, socializuotis per kuriančią ir puoselėjančią veiklą, ugdomos bendrakultūrinė ir pilietiškumo kompetencijos. | 2022 m.2023 m. | DirektoriusDarbo grupėSocialiniai partneriai | Žmogiškieji ištekliaiSavivaldybės biudžeto lėšosProjektų lėšos |
| Parengti ir įgyvendinti bendrą ilgalaikį sociokultūrinį projektą „Teatro lėlė kaip sakmės pažinimo kodas“ su Šiaulių rajono savivaldybės viešąja biblioteka, Šiaulių rajono savivaldybės kultūros centro Raudėnų filialu, VO „Raudėnų bendruomenė“. | Įgyvendinant bendrą sociokultūrinį projektą su socialiniais partneriais bus įtraukta Mokyklos, miestelio bendruomenė. Gerės ir stiprės vietos kultūrinio gyvenimo kokybė ir sklaida. | 2022 m. | Darbo grupėSocialiniai partneriai | Žmogiškieji ištekliaiProjekto lėšos |
| Dalyvauti įgyvendinant Žemaitijos regiono projektą Kultūros kelias „Jurgio Ambraziejaus Pabrėžos kelias“ su Šiaulių rajono turizmo ir verslo informacijos centru, Kretingos turizmo centru, VO „Raudėnų bendruomenė, Raudėnų bažnyčia. | Įgyvendinus projektą maršrutas turistams/ keliautojams/ piligrimams nusities per Raudėnus. Bendromis seniūnijos, vietos bendruomenės, Mokyklos, bažnyčios pastangomis bus organizuojamos edukacinės veiklos, teikiamos socialinės paslaugos keliautojams. | 2022 m.2023 m. | Darbo grupėSocialiniai partneriai | Žmogiškieji ištekliaiProjekto lėšosSavivaldybės biudžeto lėšos |
| Su Šiaulių rajono Švietimo pagalbos tarnyba įgyvendinti ilgalaikį projektą „Socialinio emocinio ugdymo programa“, skirtą vietos bendruomenei. | Vietos bendruomenė įsitrauks ir aktyviai dalyvaus paskaitose, veiklose, seminaruose. Paskaitose dalyvaus bent 10 mokytojų, 15–20 mokinių tėvų ir vietos bendruomenės narių. Bus patobulinama sveikos gyvensenos kompetencija.  | 2022m. 2023 m. | Sveikatos specialistasSocialiniai partneriai | Žmogiškieji ištekliaiProjektų lėšos |
| Akredituoti Mokyklos muziejų. | Vietos savivalda, Mokykla, kultūros centras parengs ir pristatys muziejaus funkcionalumo programą. Muziejus bus atviras vietos bendruomenei ir platesnei visuomenei, taps edukacijų vykdymo erdve.  | 2023 m. | DirektoriusDarbo grupė | Žmogiškieji ištekliaiProjektų lėšos |
| Akredituoti Mokyklą neformaliajam suaugusiųjų švietimui. | Mokyklos administracija, bendruomenė rengs programą, veiklų planą naujai Mokyklos funkcijai įgyvendinti. Sieks funkcionalaus neformalaus suaugusių švietimo organizavimo ir vykdymo galimybės, vietos savivaldos pritarimo ir įsitraukimo.  | 2023 m. | DirektoriusDarbo grupė | Žmogiškieji ištekliai Savivaldybės biudžeto lėšosProjektų lėšos |
| **2.TIKSLAS. Didinti Mokyklos patrauklumą ir atvirumą visuomenei, tenkinant Mokyklos ir vietos bendruomenės kultūrinius, edukacinius, laisvalaikio poreikius.** |
| **2.2.Uždavinys. Plėsti vidaus ir lauko erdves Mokyklos ir vietos bendruomenės poreikių tenkinimui.** |
| **Priemonės** | **Laukiami rezultatai** | **Terminai** | **Atsakingi asmenys** | **Ištekliai**  |
| Įveiklinti Mokyklos erdves (muziejų, aktų salę, sporto salę, kitas edukacines erdves). | Ugdymo(-si) procesas bus organizuojamas plačiau panaudojant Mokyklos erdves. Gerės pamokos organizavimo vadyba. Patyriminis ugdymas turės įtakos mokinių pasiekimų gerinimui. Bendruomenė naudos šias erdves įvairiems kultūriniams, edukaciniams poreikiams. | 2022 m.2023 m. | Mokytojai | Žmogiškieji ištekliai |
| Prie Mokyklos įrengti universalią sporto aikštelę. | Patraukli, inovatyvi sporto aikštelė suteiks galimybę sportinėms veikloms. Įvairios bendruomenės grupės aktyviai sportuos ir naudosis nauja sporto aikštele bei inventoriumi. | 2022 m. | Direktorius | Savivaldybės biudžeto lėšos |
| Perkelti Mokyklos muziejų į kitas patalpas, įrengti naują ekspoziciją ir pritaikyti edukacinėms veikloms.  | Muziejus bus atviras vietos bendruomenei ir platesnei visuomenei, taps edukacine erdve. | 2022 m.2023 m. | Mokytojai | Savivaldybės biudžeto lėšos |
| Mokyklos teritorijoje įrengti tradicinį senovinį gėlyną – žolynėlį.  | Vykdydamos gamtosauginius projektus bendruomenės įsitrauks ir padės sukurti žolynėlių erdvę. Mokyklos bendruomenė sieks sveikos gyvensenos, bendravimo skatinimo neformalioje, lauko erdvėje. | 2022 m.2023 m. | Darbo grupėMokinių tėvai | Žmogiškieji ištekliaiProjektų lėšos |
| Įkurti Mokyklos patalpose miestelio biblioteką ir skaityklą.  | Miestelio biblioteka įsikurs Mokyklos patalpose ir aktyviai įsitrauks į bendruomenės sociokultūrines veiklas, projektus. | 2023 m. | Direktorius | Savivaldybės biudžeto lėšos |
| Įrengti lauko klasę – tyrinėjimų STEAM laboratoriją – erdvę. | Patyriminis ugdymas pagerins mokinių pažangumo rezultatus, suteiks teigiamų socialinių patirčių. Bus vykdomos veiklos akcijos „Atverk duris vasarai“ metu. | 2023 m. | DirektoriusDarbo grupėMokinių tėvai | Žmogiškieji ištekliaiRėmėjų lėšos |
| Praturtinti ir išplėsti ikimokyklinės ugdymo grupės lauko žaidimų aikštelę. | Kūrybiškumą, patyriminį ugdymą skatinanti aplinka gerins vaikų bendrąsias kompetencijas. | 2023 m. | DirektoriusMokinių tėvai | Žmogiškieji ištekliaiSavivaldybės biudžeto lėšos Rėmėjų lėšos |

### 4.4. NUMATOMOS LĖŠOS

Mokyklos strateginiam planui įgyvendinti bus naudojamos mokymo lėšos, Šiaulių rajono savivaldybės biudžeto asignavimai, 1,5 proc. gyventojų pajamų mokesčių, specialiosios lėšos, rėmėjų ir socialinių partnerių parama, projektų lėšos.

### 4.5. STRATEGINIO PLANO ĮGYVENDINIMO PRIEŽIŪRA

Strateginio plano įgyvendinimo priežiūrą vykdys direktoriaus įsakymu iš mokytojų, tėvų, mokinių, kaimo institucijų atstovų sudaryta darbo grupė. Kiekvienų kalendorinių metų pabaigoje bus atliekama strateginio plano įgyvendinimo analizė. Darbo grupė ją pristatys Mokyklos tarybai, mokytojų tarybai, mokinių ir tėvų susirinkimuose, teiks siūlymus dėl strateginio plano koregavimo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Šiaulių r. Raudėnų mokyklos-daugiafunkcio centro tarybos

2022 m. sausio 12 d. posėdžio protokoliniu nutarimu Nr. 1